The Mamas & the Papas
The Mamas & the Papas oli 1960. aastatel tegutsenud Ameerika Ühendriikide folkrokkansambel. Ansamblisse kuulusid Denny Doherty, Cass Elliot, John Phillips ja Michelle Phillips. Ansambli lugu "California Dreamin’" jõudis ajakirja Rolling Stone 2004. aastal koostatud 500 kõigi aegade parima laulu edetabelis 89. kohale ja album "If You Can Believe Your Eyes and Ears" kõigi aegade 500 parema albumi loendis 127. kohale. Ansambli muudest lugudest on ilmselt tuntuim "Monday, Monday", mis ainsana jõudis Billboardi singlite edetabelis esikohale. 1998. aastal lisati bänd Rock'n'rolli Kuulsuste Halli.